Ierse legende sê span gaan by WB vou | Netwerk24
Ierse legende sê span gaan by WB vou
Joe Schmidt, afrigter van Ierland Foto: Getty Images
Joe Schmidt se droom om Ierland te groet as die eerste afrigter om die span tot in die halfeindronde van ’n Wêreldbekertoernooi (WB) te brei, gaan nie verwesenlik word nie, sê die Ierse rugbylegende Tony Ward.
Schmidt sal ná afloop van die skouspel in Japan ná ses jaar aan die stuur van Ierland die span vaarwel roep. Sy sukses saam met die Iere sluit twee geskiedkundige seges teen die All Blacks en drie Sesnasies-titels in.
Die Nieu-Seelander is gretig om te vergoed vir sy span se teleurstellende nederlaag teen Argentinië in die kwarteindronde in 2015. Maar Ward, wat as een van Ierland se beste losskakels van alle tye beskou word, glo Schmidt sal nie sy doelwit van ’n plek in die halfeindronde bereik nie.
Pieter-Steph du Toit is aan die woord oor Saterdag se verwagte Wêreldbeker-rillerstryd tussen die Bokke en All Blacks in Jokohama. pic.twitter.com/3FBySrHMXC
— Netwerk24 Sport (@Netwerk24Sport) September 16, 2019
“Dit is ’n groot stap en ek dink dit is een stap te ver,” sê Ward (64) luidens Rugby365.
“Ons bevind ons in ’n redelik maklike groep, met alle respek aan Skotland, en dit is ’n gegewe dat ons vir die uitkloprondes sal kwalifiseer.
“Maar ons kon nie vir ’n moeiliker kwarteindwedstryd gevra het, waar ons met die Springbokke of die All Blacks sal moet afreken nie. Die Bokke beleef ’n herlewing, terwyl die All Blacks die beste span ter wêreld is.”
Ward was in 1979 die eerste ontvanger van die Europese Speler van die Jaar-prys. Hy het tussen 1978 en 1987 altesame 19 keer vir sy land uitgedraf en sou in meer toetse vir Ierland verskyn het as hy nie met Ollie Campbell om die nr. 10-trui moes meeding nie.
“Dit is belaglik dat ons die toernooi binnegaan as die nr. 1-span op die wêreldranglys. Dit weerspieël die onnoselheid van Wêreldrugby se ranglysstelsel,” sê hy.
“Ons is beslis nie die voorste span ter wêreld nie.”
Meer oor: Bokke | Joe Schmidt | Toetsrugby | Springbokke | Tony Ward | All Blacks | Wêreldbekerrugby